Seconde partide dal 2017 e seconde sconfite pal Udin. Compagn che cuintri dal Inter la setemane stade, la scuadre di balon furlane e piert cuintri di une altre des scuadris ‘grandis’ dal campionât. Dal confront cu la partide di domenie ai 8 di Zenâr a saltin fûr diviersis diferencis, a tacâ dal fat che cui interiscj l’Udin al veve imponût la sô iniziative sin dal principi de partide, al veve segnât, al jere lât dongje dal secont gol in plui ocasions e al veve calât vie pal secont timp cuant, intant che cu la Rome al è sucedût il contrari, cui ospits che a imponin il lôr zûc e i lôr timps e i parons di cjase in dificoltât e almancul sul imprin fintremai in sudizion, che a recuperin, ma ae fin masse pôc, cul passâ dal timp.
La scuadre di Spalletti e mostre daurman di jessi determinade, a tacâ de prime conclusion di El Sharawi, là che Karnezis al è pront e atent.
Il gol romanist al rive ancjemò prime de fin dal prin cuart di ore di zûc, cun Nainggolan che al siere une azion inviade di Peres e rifinide di Strootman cuntune biele conclusion. I blancs e neris no palesin nissune forme di reazion e a confermin une cierte instabilitât difensive, cussì la Rome si svicine al doi a zero cun Džeko, che prime al tire fûr di pôc e po si mangje il rigôr assegnât di Damato par un colp di man di Faraoni.
I doi pericui passâts a fasin sunâ la svearine tra i zuiadôrs dal Udin, che si metin in moviment e i dan di lavorâ a Szczesny, prime cuntun colp cul cjâf di Felipe e po cun dôs conclusions di De Paul, cuntun tentatîf fûr bersai di Thereau e cun Zapata che al cole te aree di rigôr par vie di un contat suspiet cun Fazio.
Dopo de polse l’Udin al continue a fâ il so zûc. La bale e zire, ma la Rome e ten bot, e rispuint cuntune conclusion di Džeko e no si scompon masse, nancje dopo che Delneri al clame dentri Perica par provâ a dâi plui pevar ae azion ofensive.
Di chê altre bande Spalletti al mande in cjamp Totti al puest di El Sharawi e il ‘pupone’ al confezione un pâr di assists interessants pai siei compagns, che però no vegnin disfrutâts avonde, intant che cul cambi Hallfredsson-Zapata, l’Udin al torne a mandâ a scombati in prime linie De Paul, protagonist di un pâr di iniziativis, compagn di Džeko di chê altre bande dal cjamp. Stant che se Szczesny che Karnezis a fasin il lôr. il risultât nol cambie.
Cumò l’Udin al varà di tornâ a fâ ponts. Par chel i covente jessi plui atente in difese, là che però Samir al conferme lis cualitâts za mostradis cul Inter, plui ordenade tal mieç, là che lis prestazions dai zuiadôrs, a tacâ di Fofana, a son stadis un tic deludentis, e plui perciolose indenant, tal setôr dulà che finalmentri si à tornât a viodi un bon De Paul.
In sumis, al covente sgarfâ. Di plui e plui fuart…
Domenie l’Udin al zuiarà a Empoli.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn